ai4bharat/Pralekha huggingface dataset:
பிரதமர் அலுவலகம்
சத்தீஸ்கரைச் சேர்ந்த ஓவியர் திரு ஷ்ரவன் குமார் ஷர்மா, பிரதமருடன் சந்திப்பு
சத்தீஸ்கரைச் சேர்ந்த ஓவியர் திரு ஷ்ரவன் குமார் ஷர்மா, பிரதமர் திரு நரேந்திர மோடியை புதுதில்லியில் உள்ள அவரது இல்லத்தில் சந்தித்துப் பேசினார்.
பிரதமரின் ஓவியம் ஒன்றை அவர் அன்பளிப்பாக வழங்கினார்.
இது பற்றி பிரதமர் வெளியிட்டுள்ள ட்விட்டர் பதிவில் கூறியிருப்பதாவது:
“திரு ஷ்ரவன் குமார் ஷர்மா என்ற சத்தீஸ்கரைச் சேர்ந்த திறமை வாய்ந்த ஓவியரை சந்தித்தேன். பல ஆண்டுகளாக அவர் ஓவியம் தீட்டி வருவதோடு, பழங்குடி ஓவியத்தில் அதீத ஆர்வம் கொண்டுள்ளார்.”
பொருளாதார விவகாரங்களுக்கான மத்திய அமைச்சரவைக் குழு
வடகிழக்கு இயற்கை வாயு குழாய் பாதை கட்டமைப்பை உருவாக்க இந்திரதனுஷ் வாயு கட்டமைப்பு நிறுவனத்திற்கு நம்பகத்தன்மை இடைவெளி நிதியாக மூலதன மானியம் வழங்க மத்திய அமைச்சரவை ஒப்புதல்
பிரதமர் திரு.நரேந்திர மோடி தலைமையிலான பொருளாதார விவகாரங்களுக்கான அமைச்சரவைக் குழு கீழ்கண்ட ஒப்புதலை அளித்தது:
- இந்திரதனுஷ் வாயு கட்டமைப்பு நிறுவனத்தின் வடகிழக்கு இயற்கை வாயு குழாய் பாதை கட்டமைப்புத் திட்டத்திற்கு, திட்ட மதிப்பீட்டு செலவினமான ரூ.9,265 கோடியில்  60 சதவீதம் அளவுக்கான நம்பகத்தன்மை இடைவெளி நிதி/ மூலதன மானியத்துடன் வழங்குதல்
- இந்தத் திட்டத்திற்கான பெரிய நடவடிக்கைகளின் அடையாள அம்சங்களை பெட்ரோலியம், இயற்கை வாயு அமைச்சகம் அடையாளம் கண்டுபிடித்து திட்டத்திற்கான முதலீடு மானியம் வழங்கும் நடவடிக்கையுடன் அதனை இணைக்கும்.
- திட்ட செயலாக்கத்தைத் திறம்பட கண்காணிப்பதற்காக பெட்ரோலியம் இயற்கை வாயு அமைச்சகம், செலவினத் துறை, வடகிழக்கு மண்டல மேம்பாட்டு அமைச்சகம், சுற்றுச்சூழல், வனம் மற்றும் பருவநிலை மாற்ற அமைச்சகம், உரத்துறை ஆகியவற்றின் அதிகாரிகளை கொண்டு குழு ஒன்று அமைக்கப்படும். இந்தக் குழு திட்ட அமலாக்கத்தின் முன்னேற்றத்தை அவ்வப்போது ஆய்வு செய்து அமலாக்கத்தின் போது ஏற்படும் பிரச்சனைகளை சரி செய்வதற்கான நடவடிக்கைகளையும் எடுக்கும்.
திட்டத்திற்கான குழாய் பாதை மொத்த நீளம் 1,656 கிலோ மீட்டர், திட்டச் செலவினம் சுமார் ரூ.9,265 கோடி. திட்டத்தின்படி வடகிழக்கு மண்டலத்தில் உள்ள அருணாச்சலபிரதேசம், அசாம், மணிப்பூர், மேகாலயா, மிசோராம், நாகாலாந்து, சிக்கிம், திரிபுரா ஆகிய 8 மாநிலங்களில் குழாய் பாதை கட்டமைப்பு உருவாக்கப்படும்.
தொழிலியல், வீட்டு உபயோக பிஎன்ஜி, போக்குவரத்து சிஎன்ஜி போன்ற பல வகை நுகர்வோருக்கு இயற்கை எரிவாயு வழங்க மூலதன மானியம் உதவும். திரவ எரிபொருளுக்கு மாற்றாக இது பெரிதும் பயன்படும். இந்த குழாய் பாதை கட்டமைப்பு, நம்பகத்தன்மை மற்றும் நுகர்வோருக்கு தடையற்ற இயற்கை வாயு வழங்குதல் ஆகியவற்றை உறுதி செய்யும்.
இயற்கை வாயு கிடைப்பதால் இந்த மண்டலமெங்கும் சுற்றுச்சூழலை பாதிக்காத வகையில் தொழிலியல் வளர்ச்சி உயரும் என்று எதிர்பார்க்கப்படுகிறது. தூய்மையான, பசுமை எரிபொருள் பயன்பாட்டினால் இந்தப் பகுதி மக்களின் வாழ்க்கைத்தரம் உயரும்.
சமூக பொருளாதாரம் மற்றும் சுற்றுச்சூழல் நன்மைகள்:
- வடகிழக்கு மண்டலத்தில் உள்ள அருணாச்சலபிரதேசம், அசாம், மணிப்பூர், மேகாலயா, மிசோராம், நாகாலாந்து, சிக்கிம், திரிபுரா ஆகிய 8 மாநிலங்களில் தொழிலியல் சூழல் மேம்படும்.
- சுற்றுச்சூழலுக்கு உகந்த இயற்கை வாயு பயன்பாட்டினால் மண்ணெண்ணெய், விறகு ஆகியவற்றின் பயன்பாடு குறைந்து, மண்டலத்தின் சுற்றுச்சூழல் மேம்படும்.
- இந்த மண்டலத்தில் மக்களின் வாழ்க்கைத்தரம் மேம்படும்.
- துரப்பனம் மற்றும் உற்பத்தி செயல்பாடுகளைத் திட்டம் ஊக்குவிக்கும். இந்த மண்டலத்தின் இயற்கை ஆதாரங்களை விரைவாக பணமாக்கும் வகையில் மண்டல எரிவாயு ஆதாரங்கள் குழாய் பாதை கட்டமைப்புடன் இணைக்கப்படும் வாய்ப்பு உருவாக்கப்படும்.
- போக்குவரத்து செலவினத்தைக் குறைப்பதற்காக எல்பிஜி வாயுவை சிலிண்டர்களில் நிரப்பும் ஆலைகள் அமைக்கும் சாத்தியக்கூறுகள் குறித்து ஆராயப்படும். இந்த மண்டலத்தில் தடையற்ற எல்பிஜி மற்றும் மதிப்பு கூட்டப்பட்ட பொருட்களின் சப்ளை உறுதி செய்யப்படும். இதனால் இந்தப் பகுதி மக்களுக்கு எரிசக்தி பாதுகாப்பு உறுதி செய்யப்படும்.
சுகாதாரம் மற்றும் குடும்ப நலத்துறை அமைச்சகம்
உத்தரகாண்ட், ஜம்மு & காஷ்மீர், லடாக்கிற்கு நிவாரணப் பொருட்களை டாக்டர் மன்சுக் மாண்டவியா கொடியசைத்து அனுப்பி வைத்தார்
உத்தரகாண்ட், ஜம்மு & காஷ்மீர் மற்றும் லடாக்கிற்கான நிவாரணப் பொருட்களை சுகாதாரம், குடும்ப நலன், ரசாயனம் மற்றும் உரங்கள் அமைச்சர் டாக்டர் மன்சுக் மாண்டவியா புதுதில்லி நிர்மான் பவனில் இன்று கொடியசைத்து அனுப்பி வைத்தார்.
போர்வைகள், கொசு வலைகள், சமையல் பொருட்கள், கூடாரங்கள் மற்றும் பிரதமரின் மக்கள் மருந்தகங்களில் இருந்து அத்தியாவசிய மருந்துகள் ஆகியவை அனுப்பி வைக்கப்பட்டன.
நிகழ்ச்சியில் பேசிய டாக்டர் மாண்டவியா, "பேரிடர்கள் மற்றும் பிற நெருக்கடியான சூழ்நிலைகளில் பாதிக்கப்பட்ட மற்றும் உதவி தேவைப்படுபவர்களுக்கு செஞ்சிலுவை சங்கம் உதவுகிறது" என்றார். கடுமையான வெள்ளத்தால் பாதிக்கப்பட்ட மக்களுக்கு உள்ளூர் செஞ்சிலுவைச் சங்கக் கிளைகள் ஏற்கனவே உதவி செய்து வருவதாகவும் அவர் கூறினார். புதிய பொருட்களை அனுப்புவதன் மூலம் தேசிய தலைமையகம் அவர்களின் முயற்சிகளுக்கு துணைபுரிகிறது.
பேரிடர் மேலாண்மையின் முதுகெலும்பாக முன்னெச்சரிக்கை உள்ளது என்பதை எடுத்துரைத்த மத்திய சுகாதார அமைச்சர், உத்தரகாண்ட் மாநிலத்தில் அண்மையில் ஏற்பட்ட நிலச்சரிவு மற்றும் திடீர் வெள்ளம் மாநிலத்தை கடுமையாக பாதித்துள்ளதாக தெரிவித்தார்.
"மாநில அரசின் முயற்சிகளுக்கு துணையாக, மூன்று டிரக் நிவாரணப் பொருட்கள் உத்தரகாண்டிற்கு அனுப்பப்பட்டுள்ளன. கூடுதலாக, சுகாதார அமைச்சகம் பாதிக்கப்பட்ட மக்களுக்கான மருந்துகளை அனுப்பியுள்ளது. மலைப்பாங்கான மாநிலங்களில் குளிர்கால மாதங்களில் கடுமையான குளிர் இருக்கும். நெருக்கடியான நேரத்தில், பாதிக்கப்பட்ட மக்களுக்கு உதவும் வகையில் போர்வைகள் அனுப்பப் படுகின்றன,” என்று அவர் மேலும் கூறினார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleseDetail.aspx?PRID=1767479
சிறப்பு சேவைகள் மற்றும் கட்டுரைகள்
தொழில்துறையில் ஸ்பிரே கோட்டிங் தொழில்நுட்பத்தில் புத்தம் புதிய முயற்சி
மத்திய அரசின் அறிவியல் மற்றும் தொழிநுட்பத் துறையின் தன்னாட்சி ஆராய்ச்சி மற்றும் வளர்ச்சி சம்பந்தப்பட்ட அமைப்பான தூள் உலோகம் மற்றும் புதிய பொருள்களுக்கான சர்வதேச மேம்பட்ட ஆராய்ச்சி மையத்தில் “மேம்படுத்தப்பட்ட டெட்டனேஷன் ஸ்பிரே கோட்டிங்  மற்றும் குளிர்ந்த வாயு ஸ்பிரே தொழில்நுட்பம்” குறித்து ஒரு நாள் வர்த்தக பயிற்சி பட்டறை தெலுங்கானா மாநிலத்தின் பாலப்பூரில் 2022, அக்டோபர் 19—ஆம் தேதி நடைபெற உள்ளது.
மின்சாரம், விண்வெளி, பெட்ரோலியம் அல்லது எரிவாயுவிலிருந்து தயாரிக்கப்படும் பொருள் தொடர்புடைய பல்வேறு துறைகளில் பூச்சுத் தொழில்நுட்பத்தில் புதிய அணுகுமுறைகளை பின்பற்ற பல்வேறு நடவடிக்கைகள் மேற்கொள்ளப்பட்டு வருகின்றது. இதனை தொழில்நுட்பத்துடன் கூடிய பூச்சு நடைமுறை மையம் செய்து வருகின்றது. இதன் நோக்கமானது பல்வேறு தொழில்துறையில் உள்ள இயந்திரங்கள் மற்றும் அதன் தொடர்புடைய பொருட்களுக்கு பூச்சு நடவடிக்கைகளில் புதிய தொழில்நுட்பத்தை பயன்படுத்தி எளிதில் துருப்பிடிக்காமல் இருப்பதற்கும், பல்வேறு கடினமான சூழ்நிலைகளில் உள்ள பொருட்கள் சேதமடையாமல் இருப்பதற்கும் இந்த நடவடிக்கைகள் நல்ல பலனைக் கொடுக்கும் என்று தெரியப்படுத்தப்பட்டுள்ளது. தொழிற்சாலைகளில் தயாரிக்கப்படும் புதிய பொருட்கள் மற்றும் பழுது நீக்கி சரி செய்யப்படும் பொருட்களுக்கும் இந்தப் புதிய தொழில்நுட்பத்தை பயன்படுத்தும் போது நல்ல விளைவை ஏற்படுத்தும் என்று தெரிவிக்கப்பட்டுள்ளது.
இந்த வர்த்தகப் பயிற்சி பட்டறையில் கலந்து கொள்ளும் தொழித்துறை வல்லுனர்கள் மற்றும் துறை சார்ந்த தொழில்முனைவோர்களும் தங்களது பங்களிப்பை அளிக்க வேண்டும் என்றும் சிறந்த தொழில்நுட்பத்தை ஏற்றுக்கொள்ளப்பட்டு பயன்பாட்டிற்கு கொண்டுவரப்படும் என்று கூறப்பட்டுள்ளது.
இந்த பயிர்ச்சிப் பட்டறையில் கலந்து கொள்வதற்கு கட்டணம் எதுவும் செலுத்தப்பட வேண்டிய அவசியம் கிடையாது. கலந்து கொள்ள விரும்புபவர்கள் முன்னரே ceceventsarci[at]gmail[dot]com அல்லது raods@arci.res.in என்ற இ-மெயில் மூலமாகவோ அல்லது https://forms.gle/FfXnaCqxdwmTiqAt9 என்ற லிங்கையை கிளிக் செய்து விண்ணப்பத்தை பூர்த்தி செய்யவேண்டும்.
மேலும் தகவல்களுக்கு, செல்க: https://arci.res.in/ அல்லது https://arci.res.in/pdf/workshop-on-coatings-arci-2022.pdf
பாதுகாப்பு அமைச்சகம்
மலேசியாவுடனான பாதுகாப்பு உறவுகள் மற்றும் கூட்டு செயல்பாடுகளை மேலும் வலுப்படுத்தும் நோக்கில் பாதுகாப்பு அமைச்சர் திரு ராஜ்நாத் சிங் மலேசியாவுக்குப் பயணம் மேற்கொள்கிறார்
இருதரப்பு பாதுகாப்பு ஒத்துழைப்பு மற்றும் உத்தி ரீதியிலான கூட்டுச் செயல்பாடுகளை மேலும் வலுப்படுத்தும் வகையில் பாதுகாப்புத் துறை அமைச்சர் திரு ராஜ்நாத் சிங் 2023 ஜூலை 10 மற்றும் 11-ம் தேதிகளில் மலேசியாவுக்கு அரசுமுறைப் பயணம் மேற்கொள்கிறார். பாதுகாப்புத் துறை அமைச்சர் திரு ராஜ்நாத் சிங், மலேசியாவின் பாதுகாப்புத் துறை அமைச்சர் திரு டத்தோ செரி முகமது ஹசனுடன் இருதரப்பு உறவுகள் குறித்து பேச்சுவார்த்தைகளை நடத்தவுள்ளார். இந்தச் சந்திப்பின்போது இரு அமைச்சர்களும், இரு நாடுகளுக்கும் இடையிலான பாதுகாப்பு ஒத்துழைப்பை அதிகரிப்பது குறித்து ஆலோசனை நடத்தவுள்ளனர். இரு அமைச்சர்களும் பிராந்திய மற்றும் உலகளாவிய பிரச்சினைகள் குறித்தும் விவாதிக்கவுள்ளனர்.
இந்தப் பயணத்தின்போது மலேசியப் பிரதமர் ஒய்.பி.டத்தோ செரி அன்வர் பின் இப்ராஹிமையும் திரு ராஜ்நாத் சிங் சந்தித்துப் பேசுகிறார். இந்தியாவும் மலேசியாவும் பிராந்திய அமைதி மற்றும் வளம் தொடர்பாக அக்கறையுடன் செயல்படுகின்றன. இரு ஜனநாயக நாடுகளும் ஒரு வலுவான மற்றும் பன்முக உறவைக் கொண்டுள்ளன. 2015 ஆம் ஆண்டில் பிரதமர் திரு. நரேந்திர மோடியின் மலேசியப் பயணத்தின் போது மேற்கொள்ளப்பட்ட கூட்டு செயல்பாட்டு உத்திகளின் தொலைநோக்குப் பார்வையின் அடிப்படையில் செயல்பட இரு நாடுகளும் உறுதிபூண்டுள்ளன.
குடியரசுத் தலைவர் செயலகம்
மூன்று நாடுகளின் தூதர்கள் குடியரசு தலைவரிடம் தங்களது நியமனப் பத்திரங்களை வழங்கினர்
குடியரசுத் தலைவர் திரு ராம்நாத் கோவிந்த் இன்று  குடியரசுத் தலைவர் மாளிகையில், ஸ்லோவாக் குடியரசு, சூடான் மற்றும் நேபாளம் ஆகிய நாடுகளின் தூதர்களிடமிருந்து நியமனப்பத்திரங்களை பெற்றுக்கொண்டார். நியமனப்பத்திரங்களை சமர்ப்பித்தவர்கள் விவரம் வருமாறு:
- திரு. ராபர்ட் மாக்சியன், ஸ்லோவாக் குடியரசின் தூதர்
2. திரு. அப்துல்லா ஒமர் பஷீர் எல்ஹுசைன், சூடான் குடியரசின் தூதர் மற்றும்
3. டாக்டர் சங்கர் பிரசாத் சர்மா, நேபாள தூதர்
நியமனப்பத்திரங்களை சமர்ப்பித்த பிறகு மூன்று நாடுகளின் தூதர்களுடனும், குடியரசுத் தலைவர் தனித்தனியாக கலந்துரையாடினார். இந்தியத் தூதர்களாக நியமிக்கப்பட்டிருப்பவர்களுக்கு வாழ்த்து தெரிவித்த குடியரசுத் தலைவர், இந்த நாடுகளுடன் இந்தியா கொண்டுள்ள நட்புறவு மற்றும் அந்நாடுகளுடன் இந்தியா பன்முக உறவை கொண்டிருப்பதாகவும் தெரிவித்தார். இருதரப்பு நட்புறவை பலப்படுத்துவதில் வெற்றிபெறவும், நட்பு நாடுகளின் வளம், முன்னேற்றம் மற்றும் வளமுடன் திகழவும் வாழ்த்து தெரிவித்துள்ளார்.
புதிய தூதர்கள் வாயிலாக அவர்களது நாடுகளின் தலைவர்களுக்கு தமது மரியாதையையும் அவர் தெரிவித்துக் கொண்டார். அதே போன்று இந்திய தூதர்களாக பொறுப்பேற்றுக் கொண்டவர்கள், இந்தியாவுடனான தங்கள் நாடுகளின் நட்புறவை வலுப்படுத்த மிகவும் நெருங்கி பணியாற்ற உறுதிபூண்டிருப்பதாக தெரிவித்தனர்.
பாதுகாப்பு அமைச்சகம்
மேஜர் ஜெனரல் ஸ்மிதா தேவ்ராணி, பிரிகேடியர் அமிதா தேவ்ராணி சகோதரிகளுக்கு ராணுவ மருத்துவ சேவைக்கான தேசிய ஃபிளாரன்ஸ் நைட்டிங்கேல் விருதை வழங்கினார் குடியரசுத் தலைவர்
முப்படைகளின் தலைவரான குடியரசுத் தலைவர் திருமதி திரௌபதி முர்மு ராணுவத்தில் சிறப்பாக செவிலியர் சேவையை மேற்கொண்டமைக்காக மேஜர் ஜெனரல் ஸ்மிதா தேவ்ராணி, பிரிகேடியர் அமிதா தேவ்ராணி சகோதரிகளுக்கு முறையே 2022 மற்றும் 2023-ம் ஆண்டுக்கான ஃபிளாரன்ஸ் நைட்டிங்கேல் விருதுகளை வழங்கி கௌரவித்தார். இந்த விருதுகள் புதுதில்லியில் இன்று  நடைபெற்ற நிகழ்ச்சியில் வழங்கப்பட்டன.
ராணுவ செவிலியர் சேவைப் பிரிவின் கூடுதல் இயக்குநரான, மேஜர் ஜெனரல் ஸ்மிதா தேவ்ராணி, தெற்கு மண்டல ராணுவ செவிலியர் சேவைப்பிரிவின் பிரிகேடியர் அமிதா தேவ்ராணி ஆகியோரின் சுமார் 40 ஆண்டு கால அர்ப்பணிப்புடன் கூடிய மருத்துவ சேவையை அங்கீகரித்து இந்த விருதுகள் வழங்கப்பட்டுள்ளன. உத்தராகண்ட் மாநிலத்தின் கோட்வார் மாவட்டத்தைச் சேர்ந்த இவ்விரு சகோதரிகளும் ராணுவத்தினருக்கான மருத்துவமனைகள், செவிலியர் மருத்துவக் கல்லூரிகள் போன்றவற்றில் பல ஆண்டுகள் பணியாற்றியுள்ளனர்.
பெட்ரோலியம் மற்றம் இயற்கை எரிவாயு அமைச்சகம்
இந்தியாவின் புதுப்பிக்கத்தக்க எரிசக்தி பயணத்தில் இணையுமாறு முதலீட்டாளர்கள், உற்பத்தியாளர்கள் மற்றும் தொழிலதிபர்களுக்கு அமைச்சர் திரு பிரதான் அழைப்பு
இந்தியாவின் புதுப்பிக்கத்தக்க எரிசக்தி பயணத்தில் இணையுமாறு முதலீட்டாளர்கள், உற்பத்தியாளர்கள் மற்றும் தொழிலதிபர்களுக்கு மத்திய பெட்ரோலியம் மற்றும் இயற்கை எரிவாயு அமைச்சர் திரு தர்மேந்திர பிரதான் அழைப்பு விடுத்தார்.
மூன்றாவது சர்வதேச புதுப்பிக்கத்தக்க எரிசக்தி முதலீட்டு மாநாடு மற்றும் கண்காட்சியில்  பேசும் போது அவர் இவ்வாறு தெரிவித்தார்
'நீடித்த எரிசக்தி மாற்றத்துக்கான புதுமைகள்' என்பது ரீ-இன்வெஸ்ட் 2020-இன் மையக்கருவாகும். புதுப்பிக்கத்தக்க மற்றும் எதிர்காலத்துக்கான எரிசக்தி வாய்ப்புகள் மற்றும் உற்பத்தியாளர்கள், உருவாக்குபவர்கள், முதலீட்டாளர்கள் மற்றும் கண்டுபிடிப்பாளர்களுக்கான கண்காட்சி ஆகியவை இந்த மூன்று நாள் மாநாட்டின் முக்கிய அம்சங்களாகும்.
மேலும் விவரங்களுக்கு இந்த ஆங்கில செய்திக் குறிப்பை காணவும்
https://pib.gov.in/PressReleseDetailm.aspx?PRID=1676810
பிரதமர் அலுவலகம்
இரு அவைகளிலும் அரசியலமைப்புச் சட்ட  மசோதா 2021 நிறைவேற்றம் : பிரதமர் வாழ்த்து
நாடாளுமன்றத்தின் இரு அவைகளிலும், அரசியலமைப்புச் சட்ட  மசோதா 2021 நிறைவேறி உள்ளதை பிரதமர் திரு.நரேந்திர மோடி நமது நாட்டின் மைல்கல் தருணம் என்று குறிப்பிட்டுள்ளார்.
இது தொடர்பாக அவர் வெளியிட்டுள்ள சுட்டுரைச் செய்தியில் கூறியுள்ளதாவது :
“நாடாளுமன்றத்தின் இரு அவைகளிலும், அரசியலமைப்புச் சட்ட  மசோதா 2021 நிறைவேறி உள்ளது நமது நாட்டின் மைல்கல் தருணம். சமூக அதிகாரமயமாக்கலை இந்த மசோதா அடுத்த நிலைக்கு இட்டுச் செல்லும். விளிம்பு நிலை பிரிவினரின் மாண்பு, வாய்ப்பு மற்றும் நீதியை உறுதிப்படுத்தும் அரசின் கடப்பாட்டை இது பிரதிபலிக்கிறது”.
பாதுகாப்பு அமைச்சகம்
எல்லைப்புறக் கட்டமைப்பு உருவாக்குதல் தொடர்பாக ஷேக்கட்கர் குழுவின் பரிந்துரைகளை அரசு அமல் செய்கிறது.
எல்லைப்புறக் கட்டமைப்பு தொடர்பாக லெப். ஜெனரல் டி.பி. ஷேக்கட்கர்  தலைமையிலான நிபுணர்கள் கமிட்டி அளித்த மூன்று முக்கியப் பரிந்துரைகளை அரசு ஏற்றுக்கொண்டு அமல் படுத்தியுள்ளது. எல்லைப்புறப் பகுதிகளில் சமூக, பொருளாதார மேம்பாட்டுக்கு உதவும் வகையில், சாலைகள் அமைக்கும் பணிகளை விரைவுபடுத்துதல், தொடர்பான பரிந்துரைகளாக இவை உள்ளன.
எல்லைப்புறக் கட்டமைப்பு உருவாக்குதல் தொடர்பான விஷயத்தில், எல்லைப்புற சாலைகள் அமைப்பின்  அதிகபட்சத் திறனுக்கும் அதிகமான சாலை அமைக்கும் பணிகளை வெளிப்பணி ஒப்படைப்பு மூலம் செயல்படுத்தலாம் என்று, கமிட்டி அளித்த பரிந்துரையை அரசு அமல் செய்துள்ளது. ரூ.100 கோடிக்கும் மேலான மதிப்புள்ள அனைத்துப் பணிகளையும் செயல்படுத்துவதற்கு பொறியியல் கொள்முதல் ஒப்பந்த  நடைமுறையைk கட்டாயமாகப் பின்பற்ற வேண்டும் என்று தெரிவிக்கப் பட்டுள்ளது.
உள்நாட்டு மற்றும் வெளிநாட்டுக் கொள்முதல்கள் மூலம், பி.ஆர்.ஓ.வுக்கு ரூ.7.5 கோடி முதல் ரூ.100 கோடி வரையில் கொள்முதல் செய்ய அதிகாரத்தை உயர்த்தி, நவீன கட்டுமானத் தளங்கள், சாதனம் மற்றும் இயந்திரங்கள் அறிமுகம் தொடர்பான பரிந்துரை அமல் செய்யப் பட்டுள்ளது. சாலைகள் அமைத்தலை விரைவுபடுத்த Hot-Mix Plant 20/30 TPH வசதியை எல்லைப்புறச் சாலைகள் அமைப்பு பெற்றுள்ளது. கடினமான பாறைகளை அறுப்பதற்கு தொலைவில் இருந்து ரிமோட் மூலம் இயக்கக் கூடிய hydraulic Rock Drills DC-400 R இயந்திரத்தையும், பனிக் கட்டிகளை வேகமாக அகற்றுவதற்கு, தானே முன்னேறிச் சென்று பனிக்கட்டியை அறுத்தல் மற்றும் தள்ளுதலுக்கான எப்-90 வகை இயந்திரங்களும் வாங்கப் பட்டுள்ளன.
சாலை அமைக்கும் பணிகளை துரிதப்படுத்த, துல்லியமாக வெடி வைப்பதற்கு புதிய வெடி வைப்புத் தொழில்நுட்பம், மண்ணை உறுதிப்படுத்த ஜியோ-டெக்ஸ்டைல்ஸ், நடைபாதைகளுக்கு சிமெண்ட் பிடிமானப் பலகைகள், மேற்பரப்புக்கு பிளாஸ்டிக் பூச்சு கொண்ட கலவைகள் பயன்படுத்தப்படுகின்றன. கள அதிகாரிகளுக்கு நிதி மற்றும் நிர்வாக அதிகாரங்களை அதிகரித்துக் கொடுத்திருப்பதன் மூலம், பணிகளுக்கான நிதி வழங்கும் பணிகள் வேகமாக மேம்பட்டுள்ளன.
(Visitor Counter : 200
பிரதமர் அலுவலகம்
பிரதமர் திரு. நரேந்திர மோடி நாளை குஜராத் பயணம்
நாளை  குஜராத் மாநிலத்திற்குச் செல்லும் பிரதமர் திரு. நரேந்திர மோடி, அங்கு பல்வேறு நிகழ்ச்சிகளில் கலந்து கொள்கிறார்.
குஜராத்தில் ஆனந்தில் அமுல் நிறுவனத்தின் அதிநவீன சாக்லேட் ஆலையையும், நவீன உணவுப் பதப்படுத்தும் வசதிகளையும், திரு. மோடி திறந்து வைக்கிறார். மேலும், முஜ்குவா கிராமத்தில் ஆனந்த் வேளாண் பல்கலைக் கழகத்தில் பராமரிப்பு மையம், அதனுடன் இணைந்த உணவுப் பதப்படுத்தும் மையம் மற்றும் சூரிய ஒளி கூட்டுறவு சங்கத்தையும் அவர் தொடங்கி வைக்கிறார். ஆனந்த் மற்றும் கட்ராஜ் ஆகிய இடங்களில் அமுல் உற்பத்தி வசதிகளுக்கான விரிவாக்கத் திட்டத்திற்கு பிரதமர் அடிக்கல் நாட்டுகிறார். அங்கு நடைபெறும் கூட்டத்திலும் அவர் உரையாற்றுகிறார்.
பின்னர், அஞ்சாருக்கு செல்லும் பிரதமர் திரு. நரேந்திர மோடி, முந்த்ராவில் இயற்கை எரிவாயு முனையத்தை தொடங்கி வைக்கிறார். அஞ்சார் – முந்த்ரா எண்ணெய்க் குழாய் மற்றும் பலன்பூர் – பாலி – பார்மர் குழாய் பதிக்கும் திட்டங்களை அவர் தொடங்கி வைத்துப் பேசுகிறார்.
இதையடுத்து, ராஜ்கோட்டுக்கு வருகை தரும் பிரதமர், அங்கு ஆல்ஃபிரட் உயர்நிலைப் பள்ளியில் அமைக்கப்பட்டுள்ள மகாத்மா காந்தி அருங்காட்சியகத்தைத் திறந்து வைக்கிறார். காந்தியடிகள் வாழ்ந்த காலத்தின் முக்கிய நிகழ்வுகளை சித்தரிக்கும் காட்சிகள் இதில் இடம்பெற்றுள்ளன. காந்திய கலாசாரம், பண்புகள் மற்றும் தத்துவங்கள் குறித்த விழிப்புணர்வை ஏற்படுத்த இந்த அருங்காட்சியகம் உதவும். மேலும், பொதுமக்களுக்கான வீட்டு வசதி திட்டத்தின்கீழ், 624 வீடுகள் கட்டிமுடிக்கப்பட்டதன் திறப்புவிழாவை குறிக்கும் வகையில், கல்வெட்டு ஒன்றையும் பிரதமர் திறந்து வைக்கிறார். அங்கு புதுமனை புகும் பயனாளிகளான 240 குடும்பத்தினரையும் அவர் நேரில் சந்திக்கிறார்.
புதுதில்லி திரும்புவதற்கு முன்னர், பிரதமர் திரு. நரேந்திர மோடி, மகாத்மா காந்தி அருங்காட்சியகத்திற்கும் செல்கிறார்.
-------
(Visitor Counter : 102
குடியரசுத் தலைவர் செயலகம்
உத்தரப்பிரதேச சட்டமன்ற இருஅவைகளின் சிறப்பு அமர்வில் குடியரசுத்தலைவர் உரையாற்றினார்
லக்னோவில் உத்தரப்பிரதேச சட்டமன்ற இருஅவைகளின் சிறப்பு அமர்வில் குடியரசுத்தலைவர் திரு ராம்நாத் கோவிந்த் இன்று  உரையாற்றினார்.
இந்த நிகழ்வில் உரையாற்றிய குடியரசுத் தலைவர், உலகின் மிகப்பெரிய ஜனநாயக நாட்டின் மிகப்பெரிய சட்டமன்ற உறுப்பினர்களிடையே உரையாற்றுவது எனக்கு மிகுந்த மகிழ்ச்சியை அளிக்கிறது. உத்தரப்பிரதேசத்தின் சமூக, கலாச்சார, பொருளாதார, புவியியல் பன்முக தன்மை அதன் ஜனநாயகத்தை மேலும் வளமுள்ளதாக மாற்றுகின்றன. இந்த மாநிலத்தின் 20 கோடிக்கும் அதிகமான மக்கள் தொகை வேற்றுமையில் ஒற்றுமை என்பதற்கு மிகவும் நல்ல உதாரணமாக விளங்குகிறது என்று அவர் கூறினார்.
இந்திய ஜனநாயகத்தின் விதைகளை மேற்கத்திய நாடுகளிடமிருந்து நாம் பெறவில்லை. பகவான் புத்தர் காலத்தில் அமைக்கப்பட்ட சங்கங்களின் பணியில் இவற்றை நாம் காண்கிறோம் என்று டாக்டர் பாபாசாஹேப் அம்பேத்கர் கூறியதை குடியரசுத் தலைவர் சுட்டிக்காட்டினார். பண்டைக்காலத்தில் கூட கௌசாம்பி, ஷ்ரவஸ்தி ஆகிய இடங்கள் இதுபோன்ற ஜனநாயக முறை இருந்ததற்கு உதாரணங்களாகும். இதுபற்றி அரசியல் நிர்ணயசபையில் பேசும் போது, டாக்டர் அம்பேத்கர் குறிப்பிட்டுள்ளார். இந்த சட்டமன்றத்தில் தற்போதுள்ள மக்களின் பிரதிநிதிகள் பண்டைக்கால ஜனநாயக பாரம்பரியத்தின் வாரிசுகள் என்று குடியரசுத் தலைவர் கூறினார். நம் அனைவருக்கும் இது பெருமைக்குரிய விஷயமாகும். அதே சமயம் பகவான் புத்தர், டாக்டர் அம்பேத்கர் ஆகியோரின் கொள்கைகளை முன்னெடுத்து செல்வது அவர்களின் பொறுப்பாகும் என்று திரு ராம்நாத் கோவிந்த் கூறினார்.
உத்தரப்பிரதேச சட்டப்பேரவையில் மொத்தமுள்ள 403 உறுப்பினர்களில் பெண் உறுப்பினர்களின் எண்ணிக்கை 47 என்றும் இது மொத்த எண்ணிக்கையில் 12 சதவீதம் என்றும் அவர் குறிப்பிட்டார். இதே போல் சட்டமேலவையில் மொத்தம் உள்ள 91 உறுப்பினரில், தற்போது 5.5 சதவீதம் அளவுக்கு 5 பெண்கள் இருப்பதாகவும் அவர் கூறினார். சுதந்திர இந்தியாவில் முதலாவது பெண் முதலமைச்சரை தேர்ந்தெடுத்து உத்தரப்பிரதேசம் வரலாறு படைத்தது என்றும் அவர் கூறினார்.
சட்டமன்றம் என்பது ஜனநாயகத்தின் கோவில் என்று குறிப்பிட்ட குடியரசுத் தலைவர், மக்கள் பிரதிநிதிகள் தங்களின் விதியை தீர்மானிப்பவர்கள் என்று மக்கள் கருதுவதாக கூறினார். இவர்கள் பதவிப்பிரமாணம் செய்யும் போது, மாநிலத்திற்கு பாடுபடுவதாக மட்டுமின்றி தங்களின் பகுதிகளுக்கு அப்பாற்பட்டு ஒட்டுமொத்த தேசத்திற்கும் பாடுபடுவதாக உறுதியேற்றுள்ளனர் என்பதை திரு ராம்நாத் கோவிந்த் நினைவுகூர்ந்தார்.
பிரதமர் அலுவலகம்
முன்னாள் பிரதமர் இந்திரா காந்தி பிறந்த தினத்தை முன்னிட்டு பிரதமர் மோடி அஞ்சலி
முன்னாள் பிரதமர் திருமதி. இந்திரா காந்தியின் பிறந்த தினத்தை முன்னிட்டு பிரதமர் திரு. நரேந்திர மோடி அஞ்சலி செலுத்தினார்.
“முன்னாள் பிரதமர் திருமதி. இந்திரா காந்தியின் பிறந்த தினத்தை முன்னிட்டு நான் அவருக்கு அஞ்சலி செலுத்துகிறேன்”, என்று பிரதமர் கூறினார்.
பிரதமர் அலுவலகம்
47-வது ஜி7 உச்சி மாநாட்டில் பிரதமர் கலந்துக் கொள்கிறார்
இங்கிலாந்து பிரதமர் திரு போரிஸ் ஜான்சனின் அழைப்பை ஏற்று, ஜி7 உச்சி மாநாட்டின் அமர்வுகளில் ஜூன் 12 மற்றும் 13 அன்று பிரதமர் திரு நரேந்திர மோடி காணொலி மூலம் பங்கேற்கிறார். ஜி7-க்கு தற்போது தலைமையேற்றுள்ள இங்கிலாந்து, இந்தியா, ஆஸ்திரேலியா, கொரிய குடியர்சு மற்றும் தென் ஆப்பிரிக்கா ஆகிய நாடுகளை விருந்தினர்களாக ஜி7 உச்சி மாநாட்டிற்கு அழைத்துள்ளது நேரடி மற்றும் காணொலி ஆகிய முறைகளில் இம்மாநாடு நடைபெறும்.
‘சிறப்பான முறையில் மீண்டும் கட்டமைப்போம்’ என்பது இந்த உச்சி மாநாட்டின் மையப்பொருளாக இருக்கும். கொரோனாவில் இருந்து சர்வதேச அளவில் மீண்டு எதிர்கால பெருந்தொற்றுகளுக்கு எதிரான உறுதியை வலுப்படுத்துதல்; சுதந்திரமான மற்றும் நியாயமான வர்த்தகத்திற்கு ஆதரவளித்து எதிர்கால வளத்தை ஊக்கப்படுத்துதல்; பருவநிலை மாற்றத்தை எதிர்கொண்டு பூமியின் பல்லுயிராக்கத்தை காத்தல்; மற்றும் பகிர்ந்து கொள்ளும் மதிப்பீடுகள் மற்றும் திறந்தவெளி சமூகங்களை ஊக்குவித்தல் ஆகிய நான்கு முன்னுரிமைகளை உச்சி மாநாட்டிற்காக இங்கிலாந்து வகுத்துள்ளது.
பெருந்தொற்றில் இருந்து உலகம் விடுபடுவதற்கான வழிமுறைகள் குறித்த கருத்துகளை உச்சி மாநாட்டின் போது தலைவர்கள் பரிமாறிக் கொள்வார்கள் என்று எதிர்பார்க்கப்படுகிறது.
ஜி7 கூட்டத்தில் பிரதமர் கலந்து கொள்வது இது இரண்டாவது முறையாகும். பிரான்சு தலைமையில் 2019-ல் நடைபெற்ற பியாரிட்ஸ் உச்சி மாநாட்டில் “நல்லெண்ண பங்குதாரராக” பங்கேற்ற பிரதமர் ‘பருவநிலை, பல்லுயிராக்கம் மற்றும் கடல்கள்’ மற்றும் ‘டிஜிட்டல் மாற்றம்’ ஆகிய அமர்வுகளில் கலந்துக் கொண்டார்.
-----
(
பிரதமர் அலுவலகம்
நாடாளுமன்றத்தில் குடியரசுத் துணைத் தலைவர் திரு. ஹமீது அன்சாரிக்கு நடைபெற்ற பிரிவு உபசார விழாவில் பிரதமரின் கருத்து
குடியரசுத் துணைத்தலைவர் திரு. ஹமீது அன்சாரி மாநிலங்களவையின் தலைவராக 10 வருடங்களுக்கு மேலாக செயல்பட்ட போது அவரது ஆற்றல், பொறுமை மற்றும் மதிநுட்பம் வெளிப்பட்டதாக பிரதமர் திரு. நரேந்திர மோடி பாராட்டினார். அங்கு ஒருவர் எல்லா நிலையிலும் பொறுமையை கடைபிடிக்க வேண்டியது அவசியம் என்றும் அவர் கூறினார்.
நாடாளுமன்றத்தில் திரு. ஹமீது அன்சாரிக்கு நடைபெற்ற பிரிவு உபசார விழாவில் பங்கேற்று உரையாற்றிய பிரதமர், தனது நீண்ட பொதுவாழ்க்கையின் போது எவ்வித சர்ச்சைக்கும் ஆளாகாதவர் திரு. அன்சாரி என்று பிரதமர் குறிப்பிட்டார்.
திரு. அன்சாரியின் குடும்பம் பல தலைமுறையாக பொதுவாழ்வில் ஈடுபட்டு வரும் குடும்பம். 1948ஆம் ஆண்டு நடைபெற்ற போரின்போது நாட்டைக்காக்க தன்னுயிரை ஈந்த பிரிகேடியர் உஸ்மானின் தியாகத்தை பிரதமர் நினைவு கூர்ந்தார்.
மாநிலங்களவையை நடத்திச் செல்வதில் திரு. அன்சாரியின் நீண்ட அனுபவம் குறித்து திரு. அன்சாரி தன் எண்ணங்களை எழுத வேண்டும் என்று கேட்டுக்கொண்ட பிரதமர், மேலவையை திறனுள்ளதாக ஆக்குவதற்கு மேற்கொள்ள வேண்டிய நடவடிக்கை குறித்து அவர் குறிப்பிட வேண்டும் என்றார் பிரதமர்.
(
சாலைப் போக்குவரத்து மற்றும் நெடுஞ்சாலைத்துறை அமைச்சகம்
திரிபுராவில் ரூ.2752 கோடி மதிப்பில் 9 நெடுஞ்சாலை திட்டங்களுக்கு அமைச்சர் நிதின் கட்கரி நாளை அடிக்கல்
திரிபுராவில் ரூ.2752 கோடி மதிப்பில், 9 தேசிய நெடுஞ்சாலை திட்டங்களுக்கு, மத்திய சாலைப் போக்குவரத்து மற்றும் நெடுஞ்சாலைத்துறை அமைச்சர் திரு நிதின்கட்கரி நாளை அடிக்கல் நாட்டுகிறார். இந்நிகழ்ச்சி திரிபுரா முதல்வர் திரு பிப்லப் குமார் தேப் தலைமையில், மத்திய இணையமைச்சர்கள் டாக்டர் ஜிதேந்திர சிங், டாக்டர் வி.கே.சிங் ஆகியோர் முன்னிலையில் நடக்கிறது. இதில் மாநில அமைச்சர்கள், எம்.பி.க்கள், எம்.எல்.ஏ.க்கள் மற்றும் மத்திய, மாநில அதிகாரிகள் கலந்து கொள்கின்றனர்.
மொத்தம் 9 இடங்களில், 262 கி.மீ தூரத்துக்கு, இந்தச் சாலைகள், ரூ.2752 கோடி செலவில் அமைக்கப்படுகின்றன. இந்த நெடுஞ்சாலைத் திட்டங்கள் முடிவடைந்தால், திரிபுராவுடன் மற்ற மாநிலங்களுக்கும், வங்கதேசத்துக்கும் தடைகள் அற்ற போக்குவரத்து ஏற்படும். திரிபுராவின் சுற்றுலாவும் மேம்படும். வேலை வாய்ப்புகள் அதிகரித்து, திரிபுராவின் சமூகப் பொருளாதார நிலையும் மேம்பட்டு, உள்நாட்டு மொத்த உற்பத்தியும் அதிகரிக்கும்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1667556
புவி அறிவியல் அமைச்சகம்
கஜா புயல் வலுவிழந்தது தமிழகம் புதுச்சேரி கடலோரப் பகுதியில் புயல் எச்சரிக்கை
வங்கக் கடலில் உருவான “கஜா” கடும் புயல் தமிழக கடற்பகுதியில் மேற்கு நோக்கி நகர்ந்து, புயலாக வலுவிழந்தது. இன்று  அதிகாலை 5.30 மணியளவில் அதிராமபட்டினத்திலிருந்து 20 கி.மீ. தொலைவில் மேற்கு வடமேற்குப் பகுதியில் நிலைகொண்டிருந்தது. அது அடுத்த ஆறு மணி நேரத்தில் மேற்கு நோக்கி நகர்ந்து, காற்றழுத்தத் தாழ்வாக மாறும் என எதிர்பார்க்கப்படுகிறது.
இன்று அதிகாலை 5.30 மணியளவில் நாகப்பட்டினத்தில் மணிக்கு 44 கி.மீ. வேகத்திலும் காரைக்காலில் மணிக்கு 35 கி.மீ. வேகத்திலும் பலத்த காற்று வீசியது.
முன்னதாக வங்கக் கடலில் உருவான கஜா புயல் தமிழக – புதுச்சேரி கடலோரப் பகுதிகளை நோக்கி நகர்ந்ததால், நாகப்பட்டினத்துக்கும் வேதாரண்யத்துக்கும் இடையில் மணிக்கு 100 முதல் 110 கிமீ வேகத்தில் பலத்த காற்றும் வெள்ளிக்கிழமை அதிகாலை 12.30 மணி முதல் 2.30 மணி வரையில் மணிக்கு 120 கி.மீ. வேகத்தில் சூறைக்காற்றும் வீசியது.
மழை எச்சரிக்கை:
இதன் விளைவாக, அடுத்த 24 மணி நேரத்தில் தமிழகத்தில் பல இடங்களில் பலத்த முதல் மிக பலத்த மழையும் சில இடங்களில் மிதமான மழையும் பெய்யக் கூடும். ஓரிரு இடங்களில் மிக பலத்த மழை பெய்யக் கூடும். கேரளத்திலும் அடுத்த 48 மணி நேரம் பலமான முதல் அதிக பலமான மழை பெய்யக் கூடும்.
காற்று வீசும்:
தமிழகம், புதுவையில் மணிக்கு 80 முதல் 100 கி.மீ. வேகம் வரையில் பலத்த காற்று வீசக்கூடும். அடுத்த 6 மணி நேரத்தில் இதன் வேகம் குறைந்து 55 முதல் 65 கி.மீ. வேகத்தில் காற்று வீசும்.
தமிழகம், புதுவை, பாக் நீரிணைப் பகுதியில் வங்கக் கடலின் தென்மேற்குப் பகுதியில் கடல் சீற்றத்துடன் காணப்படும்.
காற்று வீசுவதால், அடுத்த ஆறு மணி நேரம் தமிழகத்தில் கடலூர், நாகப்பட்டினம், திருவாரூர், தஞ்சாவூர், புதுக்கோட்டை, ராமநாதபுரம் ஆகிய மாவட்டங்களிலும் புதுச்சேரியில் காரைக்கால் மாவட்டத்திலும் குடிசைகள், மரங்கள், மின் கம்பங்கள் பாதிக்கப்படக் கூடும் என எதிர்பார்க்கப்படுகிறது.
இதையடுத்து, அடுத்த 9 மணி நேரத்திற்கு தமிழகம், புதுச்சேரி கடலில் மீன்வர்கள் மீன்பிடிக்கச் செல்லவேண்டாம் என்று அறிவுறுத்தப்படுகிறது.